SON'VARACHIM SUNGTTAM:
Gõychea sonvskrutik mollar khubxea kolakaramni ap-aple porim Gõychi sonvskrutay rakun dovorpacho vavr kelolo disun yeta. Kaim zonnamni ho sonvskrutay rakun dovorpacho mhotvacho vavr kortanam, te sonvskrutkayek aplem oxem khub kitem diun, ti sonvskrutay anik-ui girest ani mol-mhotvachi kelea. Taka lagun te sonvskrutayechem pallam-mullam Gõyche matiyent anik-ui mozbut zaleant hem zalench, punn tech borabor sonvskrutayek visvaxi ravun tantum kalla promannem koxe bodol keleat tem-ui disun yeta.
 Gõyant girest sonvskrutayechim kitlinch rupam asat tanche modlem ek rup mhollear Tiatr. Gõycho tiatr az jitlo loukik asa titlo Gõycho dusro anik khuinchoch prokar nam. Toso to loukik korta-korta tachim pallam Gõyche sonvskrutayent anik-ui mozbut korpant khubxea tiatristancho hatuch nhoi, punn otmo asa. Tantuntloch ek tiatrist mhollear Xri Anil Chandrakant Devulker.
 Xri Anil Chandrakant Devulker. Tiatrist. Tacho zolm' Marsache 12ver, 1951 vorsa, Gõyantlea itihasik Chandor ganvant zalo. Tiatr mollar tannem Anil Kumar hea nanvan dor eka tiatr pollevpiachea kallzant ghor kelam.
 Anil-bab ho tiatr mollavelo mhalgoddo kolakar, borovpi ani digdorspi. Konknni machier tachi bhumika korchi ji aglli-veglli rit asa, te ritichem vornnon korunk utranchem bhanddar unnem poddta. Tannem az meren aplea bhitorlea kolakarak kolechem ani onnbhovachem sarem ghalun jivo dovorla.
 Sorgest Prem Kumaran boroylolea 'Ordi Bhakri' hea tiatrantlean, 1980 vorsa tannem tiatrache vevsayik machier pavl dovorlem. Konknni machiechim khoddegantt kolakaram sorgest M. Boyer, C. Alvares, Remmie Colaco, Jacinto Vaz, Kamat de Assolna, Chris Perry, Nelson Afonso, Shalini Mardolkar, Alfred Rose, adi. hanchea vangdda tiatramni bhumika korchem taka bhag favo zalem.
 Anil-baban, az meren somazantlea chalu vixoyancher kholayen tiatr boroun machier haddleat. Aple tiatrache girest borpavollintlean tannem tiatr mogiancher boroch probhav kelolo asa. Az meren tannem 'Otmo', 'Bhirant', 'Saulli', 'Divea Pondak', 'Dev Podvedar', 'Dennem Devachem', 'Noxib', 'Axechi Bhuk', 'Maim, What Is This? ', adi. tiatr boroun ani machier haddun, tiatr machier tannem kolechim sabar angam dakoyleant.
 Konknni machiecho khoddegantt tiatr borovpi ani kolakar M. Boyer hacho 'Ekuch Rosto' ani 'Sonvsar Sudorlo', Prem Kumaracho 'Ordi Bhakri', 'Pai Tiatrist' Joao Agostinho Fernandesacho 'Goy'yo Put', ani 'Tandllanchem Kestaum' he tiatr tannem fixalkayen digdorsun porot machier haddle, ani apunn eka unchlea panvddeacho digdorspi mhonn tannem apli sumara bhaili tank dakoyli.
 Tiatrantlean tannem apli kola Gõyam, her rajyamni ani Evropachea desamni legit prodorxit kelea.
 Punn Anil-baban aplo bhumika korcho gunn tiatr machie purtoch rakun dovrunk nam. M. Dasachea 'Girestkai' ani Pundalik Naikachea 'Doulot', hea don cholchitramni bhumika korun, cholchitrachea pordear-ui tannem bhumikechea gunnacher soglleanchi nodor thiraun dovorli. Hea xivay, 'Zababdari,' 'To Dis Udetlo,' 'Bhitorlea Monacho Monis,' 'Ordem Chador' he-ui viddio filmamni to veg-vegllea angamni vavurla.
 'Dev Podvedar', 'Divea Pondak' ani 'Bhirant' he tache tiatr pustokachea rupan uzvadda haddun, fuddle pillgeche nodrentlean to xanno tharla.
 'Anifa', 'Dennem', 'Hello London', adi. oxea nanvancheo Konknni gitancheo kesetti uzvadda haddun tannem Konknni gitanchi ruch kantaram aikotoleank dili. Durdorxon ani Akaxvanni he-ui madyomantlean tannem torekvar karyakrom' dakoun lokak dhadoxi keleat.
 'Goa State Film Festival' hantum Anil-babak 2000 vorsa 'To Dis Udelo' cholchitracho 'Ut'tom Son'vad Borovpi Puroskar', 2005 vorsa 'Kantteantlem Ful' cholchitra khatir 'Ut'tom Gitam Borovpi Puroskar' ani 2008 vorsa 'Bhitorlea Monacho Monis' cholchitrantlo 'Ut'tom Kolakar Puroskar' favo zalo.
 Tiatr machiek tannem dilolea moladik yogdanam khatir, az meren ta zaite puroskar ani inamam favo zaleant. Kala Academy Goa, Dalgado Konknni Akademi ani her kitleaxeach sonvskrutik sonvsthamni puroskar bhettoun Konknni sonvskrutayechea mollar Anil-babak man-bhouman diun ubarun dovorla. 